ተቀማጭነታቸው በውጭ ሀገር የሆኑ ሁለት የቴሌቪዥን ጣቢያዎችና ሁለት ግለሰቦች ክስ ተቋረጠ
የፌደራሉ ጠቅላይ አቃቤ ህግ ተቀማጭነታቸው በውጭ ሀገር በሆነው ኢሳት እና ኦ ኤም ኤን የተባሉ የቴሌቪዥን ጣቢያዎች እንዲሁም በዶክተር ብርሃኑ ነጋ እና ጃዋር መሀመድ ላይ የከፈተው ክስ እንዲቋረጥ ጠይቋል።በፌደራል ጠቅላይ አቃቤ ህግ የተደራጁ ድንበር ተሻጋሪ ሀገራዊ ጉዳት የሚያስከትሉ ወንጀሎች መከታተያ ዳይሬክቶሬት ዳይሬክተር አቶ ብርሃኑ ወንድማገኝ ለፋና ብሮድካስቲንግ ኮርፖሬት እንደተናገሩት፥ በአዋጅ ቁጥር 943//08 አንቀፅ 6 ንዑስ ቁጥር 3/ሀ/ መሰረት ክሱ እንዲነሳ ተወስኗል።የፌደራል ጠቅላይ አቃቤ ህግ ለፌደራሉ ከፍተኛ ፍርድ ቤት 19ኛ ወንጀል ችሎት ክስን ስለማንሳት በፃፈው ደብዳቤ በእነ ዶክተር መረራ ጉዲና መዝገብ ስር የሚገኙት እነዚህ ተቋማትና ግለሰቦች ክስ እንዲቋረጥ ዛሬ የጠየቀ ሲሆን፥ ፍርድ ቤቱም ጥያቄውን ተቀብሏል።ግለሰቦቹ በሕገ መንግሥቱና ሕገ መንግሥታዊ ሥርዓቱን በኃይል ለማስወገድ ሙከራ ወንጀል እንዲሁም የቴሌቪዥን ጣቢያዎቹ ደግሞ ግለሰቦቹ የሚያስተላልፉትን ጥሪ በመቀበልና የሽብር ቡድን ድጋፍ በማድረግ በዋና ወንጀል ላይ ተካፋይ በመሆን የሽብር ተግባር ወንጀል ተከሰው እንደነበር ነው በወቅቱ የአቃቤ ህግ የክስ መዝገብ ይገልፅ የነበረው።